Angela Merkel jatkaa sunnuntain liittopäivävaalien jälkeenkin Saksan liittokanslerina, mutta joutuu etsimään uudet hallituskumppanit.

Vahvistetun vaalituloksen mukaan Merkelin kristillisdemokraattinen CDU sai 33 prosenttia äänistä.

Ylen ulkomaantoimituksen päällikkö Elina Ravantti kirjoittaa analyysissaan, että vaikeuksien edessä Merkel on ollut se, joka on pystynyt pitämään EU-maat edes jotenkin yhtenäisinä. Muun muassa tästä syystä sillä, minkälainen tuki Merkelillä on kotimaassaan on väliä.

Analyysi: Merkel kärsi tappion Saksan johdossa, ja se voi olla hankalaa suomalaisillekin

Merkel voitti, mutta hävisi paikkoja Saksan liittokanslerin Angela Merkelin kristillisdemokraattinen CDU jatkaa myös seuraavat neljä vuotta liittopäivien isoimpana puolueena. CDU:n kannatus heikkeni kuitenkin huomattavasti neljän vuoden takaisesta. Myös toinen perinteinen suuri puolue, sosiaalidemokraattinen SPD, menetti kannatustaan. SPD:n puheenjohtaja Martin Schulz ilmoitti, että puolue siirtyy oppositioon. Vaalien isoin voittaja on kolmanneksi suurimmaksi puolueeksi noussut oikeistopopulistinen ja maahanmuuttovastainen Vaihtoehto Saksalle (AfD). Myös liberaali FDP ja vihreät ylsivät ennakko-oletuksiin nähden hyvään tulokseen.

Eurooppa-kirjeenvaihtaja Sampo Vaarakallion mukaan varsinainen poliittinen muutos Saksassa on se, että äärioikeistolainen Vaihtoehto Saksalle -puolue (AfD) nousee ryminällä liittopäiville. Maahanmuutto- ja islam-vastainen AfD-puhe saa nyt aivan uuden kaiun, kun se siirtyy liittopäivätalon seinien sisälle, hän toteaa.

Analyysi: Saksan vaalien suurin maanjäristys oli äärioikeiston AfD:n selvä vaalivoitto

Saksalaistutkimukset kertovat, että eniten Vaihtoehto Saksalle keräsi kannattajia nukkuvien puolueesta ja kristillisdemokraattien äänestäjistä. Sen sijaan Vihreiden kannattajista AfD:n riveihin siirtyi vähiten äänestäjiä.

Mistä äärioikeistolainen AfD sai kannattajansa?

Entä mitä Saksan vaalitulos tarkoittaa Euroopan unionille? Eurokriisin aikaan perustettu, rahaliiton kritisoinnista ponnistanut Vaihtoehto Saksalle (AfD) sai liki 13 prosenttia liittopäivävaalien äänistä. EU-kirjeenvaihtaja Petri Raivio toteaa vaalien lopputuloksen muuttaneen yhtäkkiä EU:n tulevaisuutta pykälän verran sumeammaksi.

Analyysi: Saksan 13 prosentin protesti mutkistaa EU:n tiivistämistä

Ulkopoliittisen instituutin johtaja Teija Tiilikainen toteaa, että olemme tottuneet näkemään Saksan poliittisesti keskitien kulkijana.

– Siellä ei ole ollut vahvoja ääriliikkeitä politiikan piirissä. Ne ovat kasvaneet virallisen poliittisen järjestelmän ulkopuolella, mutta nyt ne tulevat sinne sisään, Tiilikainen sanoo haastattelussa.

Teija Tiilikainen: Saksassa ääriliike ajaa nyt tavoitteitaan parlamentissa

Pääministeri Juha Sipilä (kesk.) ei usko, että monikaan asia muuttuu Suomen ja Saksan suhteissa vaalien jälkeen, koska Merkel jatkaa Saksan liittokanslerina.

Sipilä: Merkelin vaalivoitto tarkoittaa jatkuvuutta

Entä kuka Saksaa johtava Angela Merkel oikein on? Vaaleja ennen julkaistu henkilökuva avaa liittokanslerin taustaa ja toimintatapoja.

Nuorena Angela Merkel asui vallatussa talossa eikä tanssinut bileissä – Vaatimaton fyysikko kipusi huipulle älyllä, sinnikkyydellä ja tuurilla